  Виталий Пронин Президентлэн грантъёсъя фондэз но Удмуртиысь Журналистъёслэн огазеяськонзы юрттэмъя шаерысьтымы кӧня ке журналистъёс вуылӥзы АК-47 автоматэз кылдытӥсь конструкторлэн Михаил Калашниковлэн пичи дыръяз гольык пыд бызьылэм интыосаз. Ӵектӥськом лыдӟыны «Центр» медиагруппаысь мультимедийной проектъёсъя редакторлэсь Светлана Сырыгиналэсь тунсыко материалзэ. М. Калашников А. Бельдюшин скульпторенКурьялэн зарниез Михаил Тимофеевичлэн нимыз пыраклы герӟаськемын Ижен - татын со улӥз 65 ар. Но асьсэлэнэн лыдъяло Михаил Тимофеевичез Алтай крайын но - со вордӥськиз отысь Курья черкогуртын. Кинлэн лыдъяно М. Калашниковез? Кытчы пуктоно запятой йыръянын? Кӧня ар тырмиз Михаил Тимофеевичлы 10-тӥ ноябре, вуоно аре 100 аръем юбилейзэ пусъёмы ке но? Ижысен Курьяозь сюрес туж кузь - нырысь 2 нунал Барнаулозь поездэн мыноно, собере эшшо 5 час - автобусэн. Черкогуртэ пырон азьын сылэ указатель «Золото Курьи» - дуно металлъёс поттонъя предприятие. Но зэмос зарнизы татын - Михаил Калашников, солэн тусбуйыз пумитаз милемды гуртэ пырон азьын. Курья кылдэмын 1749-тӥ арын. Интыяськемын Алтай крайлэн лымшор палаз. Барнаулысен 272 искемын. 4 сюрс мында улӥсез. М. Калашниковлэн анай-атаез - Тимофей Александрович но Александра Фроловна - эрико казакъёс - лыктӥллям Курьяе Кубаньысь 1910-тӥ арын Столыпинлэн реформаез дыръя. Шуныт интыоссэс тӧло, кезьыт палъёсын соос воштоно кариськиллям, татын музъем сётъяло шуыса тодэмзы бере. Со вакытэ Калашниковъёслэн семьяязы 3 пиналзы вылэм, бӧрысь вордскиллям на эшшо оло 15, оло 16. Но улэп кылиллям 8-эз: 2 нылъёс но 6 пиос. Улэм юртсы утиськемын ӧвӧл ни. Верало гинэ, со горд сюйлэсь шуккемын вылэм, интыяськем гурт пумын ик, Локтёвка шур дурын. Туж чебер но шыпыт инты… Пичи Миша отчы 2 пол ӧжыт гинэ выйымтэ, огполаз - толалтэ салазкиен нискылакуз - пырак люкмесэ пырем. Будэмез бӧрсьы, пе, М. Калашников жаляз, уяны но конькиен нискыланы ӧз дышы шуыса. Калашниковъёслэн юртсылэн бервылаз 2009-тӥ арын пуктӥзы буре ваён из. Нош школа юрт, кудаз 1927-тӥ-1930-тӥ аръёсы дышетскиз вуоно конструктор, али ке но сылэ. Али отын М. Калашниковлы сӥзем музей интыяськемын. Музеез лэсьтыны кутскизы Михаил Тимофеевичлэн кулон араз, ачиз отчы вуылыны со ӧз вутты. Та школаын дышетскиз М. Калашников, али отын дано конструкторлы сӥзем музей усьтэмынЮртлэн педпалыз али ке но сыӵе ик, нош пушказ ваньмыз воштэмын: кылемын на борддоръёс но гуръёс гинэ. Михаил Тимофеевич мадьылэ вал, кызьы пичи дыръязы урокын шаянтэмзы понна дышетӥсь гур сьӧрысь сэргы султытъяз, нош соослы шумпотон - шуныт азьын соос умме усьылӥзы, пальпотыса маде музейлэн кивалтӥсез Елена Тарасова. Вуоно музейлы улэп дыръяз ай туж трос арбериоссэ кузьмаз ачиз Михаил Тимофеевич: генерал формазэ, 1980-тӥ арын Курьяе вуылэм костюмзэ, 30 пала киын нуллон часъёссэ, соос пӧлын Америкаысь тодмо оружейниклэн Билл Рюгерлэн но ожтӥрлык поттонъя «Смит и Вессон» компанилэн кузьымъёссы, Венесуэлалэн азьвыл президентэзлэн Уго Чавеслэн ӟечкылан гожтэтэз, Владимир Путинлэн но Дмитрий Медведевлэн кинюртэмъёсынызы ӟечкылан телеграммаос, диктофон, печатлан машинка, яратоно поэтэзлэн Н. Некрасовлэн томез - солэсь туж трос кылбуръёссэ Калашников учкытэк вераны быгатэ вал. Кузьмам «Нива» автомобильзэ но. 1930-тӥ ар бере Калашниковъёслэсь семьязэс келязы Томск губерние, со бӧрсьы Михаил Тимофеевич Курьяе 8 пол сяна ӧз вуылы ни. Ма, солэн дырыз но ӧй вал. Но со туж яратылӥз Курьяез. Соин, дыр, музей понна но со номырзэ ӧз жалялля. Эшшо одӥг бадӟым кузьым басьтӥз Курья Калашниковлы луыса - компьютер класс. Со ачиз шедьтӥз спонсор, косӥз та юртын пиналъёслы компьютер класс усьтыны, табере черкогуртысь пиналъёс быгато 3D моделированиен но прототипированиен вырыны, кин тодэ, оло, татын нош ик будозы выль конструкторъёс. Сю арез ортчиз ни?! Музейысь котькуд экспонатэз кузьмаз ачиз конструктор1930-тӥ ар Калашниковъёс понна туж секыт луиз. Трос сюрс советской семьяосты сямен ик, соосты но раскулачить каризы. Михаил Тимофеевич тодаз вайылӥз, кызьы капка азязы валэн дӧдьы дугдӥз но, соосты номырзэс кутыны лэзьытэк, кытчы ке сьӧрло нуизы.. Музейысь документъёс возьмато кулаке поттэмъёслэсь нимтулъёссэс, соослэсь ваньбурзэс. Калашниковъёслэн ваньбурзы: скал, вал, 5 десятина музъем (одӥг десятина - 1,09 га. - ред.). Лыдэ басьтоно ке, соку музъем асваньбурен (собственностен) ӧз лыдъяськы шуыса, узыр уд шуы. Раскулачить каремзы бере Курьяе кылизы кыкез апайёсыз гинэ - Агафья но Анна. Со вакытлы соос быземын вал ни, вань мукетъёссэ келязы Томск губерниысь Нижняя Моховая черкогуртэ, бадӟым братсэс Викторез - Беломор-Балтийской канал лэсьтонэ. Ваньмыз со пусъемын Сибире келям адямиослэн списоказы (музейын утиське копиез). Отын гожтэмын Калашниковъёслэн семьяысьтызы котькуд муртлэн нимтулыз но вордскем арез. Лыдӟиськом: «Михаил Тимоф. - 1917 год». — Кызьы сое валано? — Секрет, - шуэ Александр Хохлов, музейысь экскурсовод но научной сотрудник. - Зэмзэ ке, тае туж ӧжытэз синйылто - сю пӧлысь 3-ез гинэ, дыр. Янгышаса гожтӥллям шат? Уг малпаськы. 1937-тӥ арын Калашников пегӟе ссылкаысь. Со дырозь со документъёссэ - паспорт басьтыны сётӥськись справказэ - подделать каре. Михаил Тимофеевич вордскем арзэ шонер гожтысал ке, соку ик юан кылдысал: малы 20 аресъем пияш армиын ӧй вал? Пегӟемез бӧрсьы солы кулэ вал маке малпаны, кызьы ке уже интыяськыны. Соин со ассэ 2 арлы пиналгес кариз, 1917-тӥ ар интые гожтӥз 1919-тӥ. Нош собере озьы ик улӥз, номырзэ ӧз вошты ни. Калыкез лыдъян-чотан (переписья) документъёсын но пусъемын, Михаил Калашников 1917-тӥ арын вордскемын шуыса. Со сярысь гожтэ Алтайысь журналист но писатель Анатолий Муравлев М. Калашников сярысь книгаяз. — Нош тӥ кызьы лыдъяськоды, ку вордӥськиз М. Калашников? — 1917-тӥын - сю процент! — Соку солэсь сю аръем юбилейзэ кылем арын пусъёно ни вал? — Озьы… Нимыз ялан луоз улэп Курьяын Калашников фамилиез нуллӥсьёс ӧвӧл ни. Агафья но Анна апайёсыз кемалась кулэмын, но соосты тодӥсьёс вань на. Людмила Куриленко, Курьяысь шаертодонъя музейлэн кивалтӥсез, маде: — Мынам картэ военной, татчы Польшаысь лыктӥм. 1970-тӥ - 1980-тӥ аръёсы Агафья Тимофеевнаен бускельёс вал. Ӵапак со доры куное вуылӥз Михаил Тимофеевич. Агафья мадьылӥз мыным: братэз Москваын улэ, семьяез, пиналъёсыз вань, номырлы уг ёрмы… Ноку но ӧй малпалля, Агафьялэн выныз - ачиз Калашников шуыса! Нырысьсэ адӟи Михаил Тимофеевичез 1979-тӥ арын: со бакчаетӥ калтыртэ вал тӧдьы майкаен, вакчи сатин штанэн. Тодматским. Верасько кунолы, картэным алигес гинэ татчы Польшаысь военной гарнизонысь вуим шуыса. Со юа: «Кыӵе-мар армия, солдатъёс, яра-а соослы Калашниковлэн автоматэз?» Ыбылӥсько кадь, шуисько… Со бӧрсьы М. Калашников Курьяе эшшо 2 пол вуылӥз на, соку мон тодӥ ни, кин со зэмзэ, но малы ке сыӵе тодмо-дано адямилэн синъёсыз туж мӧзмытэсь вал… Мыным со жаль потӥз - аслыз ачиз кузё луыны уг быгаты кадь йӧтӥз. Музейын утиськись документлэн копияз пусъемыг, М. Калашников 1917=-тӥ арын вордӥськиз шуыса— 1980-тӥ арозь ми Калашниковен тодмоесь ӧй вал, - маде Анатолий Ромашкин, со вакытэ Курьяысь райисполкомлэн председателез. - Ваньмыз ватэмын вал ук. Со бен азьло но Курьяе вуылӥз, но апайёсыз доры куное. Гуртамы вуылэмез бере «Калашников вуылӥз» шуо ке вал, ай эшшо серекъяллям: «Автомат-а, мар-а?». Нош со озьыгес ик вылэм. «1980-тӥ арын Барнаулысь вуизы архитекторъёс, начальникъёс - бюст, пе, пуктоно. Ми туж паймим, соку тодӥм ай, милям бӧлякмы Социалистической Ужысь кык полэс Герой шуыса. Сӥё-дано ужрад ортчытыны трос дыр ӧй вал, нош юанъёс лачак. Но Калашниковлэн нимыз туж юрттылӥз. Кылсярысь, соку нокызьы уг луы вал цемент шедьтыны - дефицит! Нош сотэк мар вылэ синпелет пуктод? Мон мынӥ Семипалатинскысь цемент поттон заводэ. Куке директор тодӥз, мон Калашниковлэн вордскем гуртысьтыз шуыса, столовое нуиз но вань ужасьёсыныз тодматӥз - монэ Калашниковен оградэ пуктӥзы. Озьы милемлы кык мешок интые кык вагон цемент келязы! Огпол мон меӵак вазиськи Калашниковлы: Михаил Тимофеевич, адӟиськоды ук, Курьямы начар, нош тӥ отӥ бадӟым кивалтӥсьёсын, министръёсын ваче вераськиськоды… Со шуиз: мон уг кураськы. Но Курьялы али ке но юрттэ М. Калашниковлэн нимыз, солы луыса татын ӝутӥськизы культурая дворец, музей, черк. Эшшо Курьяын вань Калашников нимо ульча - чылкыт, паськыт, асфальтэн шобыртэмын. — 1994-тӥ арын Ижын ортчизы М. Калашниковлы сӥзем дано ужрадъёс, кема малпаським, маин паймытоно Михаил Тимофеевичез. Малпам азьвыл Лэсьтӥськисьёслэн ульчазылы солэсь нимзэ сётыны, тодаз вае Наталья Катаева, Курья ёрос администрациысь ужъёсъя управляющей. - Ижын сое данъян ужрадъёс дыръя со сярысь сцена вылысен верай но ваньмыз туж зол чабизы. Аслыз Михаил Тимофеевичлы но сыӵе кузьыммы кельшиз, шӧдске - татчы вуылыкуз, со шуиз: нырысь нуэ монэ мынам ульчаям! Кизилилэн вужераз М. Калашников Агафья апаез дорын куноынАли Курьяын уло на сузэръёсызлэн внукъёссы. Агафьялэн Надежда нылыз, висёнэз вылэ чӧлскыса, журналистъёсын пумиськыны пумит луиз. Вал на Агафьялэн Виктор пиез, но туэ 1-тӥ июне со улонысь кошкем (солэсь кык толэзьлы азьлапал гинэ кулӥз М. Калашниковлэн Виктор пиез). Милемын вераськыны соглаш кариськиз Михаил Тимофеевичлэн Виктор племянникезлэн кышноез Мария Михайловна Овчинникова. Мария Михайловна улэ пичи гинэ коркан, борддораз - ковёр, вуж сервантын - усьтымтэ «Калашников» водка, ӝӧк вылын - туспуктэмъёс. — 8 ар картэным улӥм баба Гашаен (Агафьяен) ӵош, - маде кышномурт. - Со дыр ӵоже М. Калашников Курьяе кӧня ке пол вуылӥз. Но соку со засекреченной вал на, нокыӵе администрациосы ӧз ветлы, нокин сое ӧз данъялля. Ми котьку дасяськылӥм сое пумитаны, куно ӧтчам. Соослэн семьязы туж ӟеч вал: ужаны но, шутэтскыны но быгатылӥзы… Ваньзы кырӟаны яратылӥзы, куараоссы чебересь вал. Нош кыӵе кылбур лыдӟылӥзы Михаил Тимофеевич но баба Гаша! Быдэс Н. Некрасовез тодо вал, дыр, зол вал йыръёссы, номыр уд шуы. — Нош улонады юрттэ вал-а дано ӵыжы-выжыдылэн нимтулыз? — Мынам картэ ачиз туж йӧно вал, кивалтӥсьын ветлӥз, котькуд митингын вераськылӥз! - йырыз кур луысагес кадь вазе Мария Михайловна. - Ноку но ӧм ветлэ, ми М. Калашниковлэн ӵыжы-выжыосыз шуыса дан поттыса, номырин но со ӧз юртты. Вот кыл кутонэз бадӟым вал. Котьку азьдэ-бердэ чакласа улӥськиз, М. Калашниковез позорить медад кар шуыса. Кылзӥсько Мария Михайловнаез но валасько, капчи ӧвӧл дано муртлэн ӵыжы-выжыез луыны. Котькызьы тон тыршы, котьку луод солэн вужераз. Тынэсьтыд котьку юалляськозы со сярысь, нош аслад нылпиосыд, внукъёсыд сярысь - уз. Курьяысь вань выль тодмоосылэсь мон юалляй: кинлэн М. Калашников - алтайёслэн-а, ижъёслэн-а? Тросэз сыӵе дыръя тодазы вайылӥзы Михаил Калашниковлэсь кылъёссэ: «Я был и остаюсь алтайским парнем». Курьяос данъясько ас пал адямиенызы, шӧдӥське, ӧжыт вожало Ижен, но валало, М. Калашников - быдэс Россилэн но дуннелэн, сое тодазы возёзы, сю, кык сю ар ортчыса но. Светлана Сырыгина Материалэз печатланы сётӥз «Центр» медиагруппа. Та сярысь эшшо тросгес лыдӟемды луоз izhlife.ru сайтысь.  